Ανακοίνωση για την έναρξη επανεξέτασης των μέτρων αντιντάμπινγκ που εφαρμόζονται στις εισαγωγές στην Κοινότητα ατομικών τηλεομοιοτυπικών μηχανημάτων καταγωγής Λαϊκής Δημοκρατίας της Κίνας, Ιαπωνίας, Δημοκρατίας της Κορέας, Μαλαισίας, Σιγκαπούρης, Ταϊβάν και Ταϊλάνδης

(2000/C 184/10)

(Κείμενο που παρουσιάζει ενδιαφέρον για τον ΕΟΧ)

Η Επιτροπή αποφάσισε με δική της πρωτοβουλία να αρχίσει ενδιάμεση επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96, της 22ας Δεκεμβρίου 1995(1), όπως τροποποιήθηκε τελευταία από τον κανονισμό (ΕΚ) αριθ. 905/98(2) (που εφεξής καλείται βασικός κανονισμός), των μέτρων αντιντάμπινγκ σχετικά με τις εισαγωγές ατομικών τηλεομοιοτυπικών μηχανημάτων καταγωγής Λαϊκής Δημοκρατίας της Κίνας, Ιαπωνίας, Δημοκρατίας της Κορέας, Μαλαισίας, Σιγκαπούρης, Ταϊβάν και Ταϊλάνδης. Η εν λόγω επανεξέταση θα καλύψει όλα τα θέματα της διαδικασίας.

1. Προϊόν

Το προϊόν είναι ατομικά ή κοινόχρηστα τηλεομοιοτυπικά μηχανήματα (φαξ) καταγωγής Λαϊκής Δημοκρατίας της Κίνας, Ιαπωνίας, Δημοκρατίας της Κορέας, Μαλαισίας, Σιγκαπούρης, Ταϊβάν και Ταϊλάνδης. Το εν λόγω προϊόν ορίσθηκε στον κανονισμό (ΕΚ) αριθ. 904/98 του Συμβουλίου(3) ως τηλεομοιοτυπικά μηχανήματα βάρους πέντε χιλιόγραμμων ή λιγότερο και με διαστάσεις (πλάτος × βάθος × ύψος) του κυρίου σώματος της συσκευής 470 mm × 450 mm × 170 mm ή λιγότερο, με εξαίρεση τα τηλεομοιοτυπικά μηχανήματα που χρησιμοποιούν τεχνολογίες εκτύπωσης όπως η εκτόξευση μελάνης ή το λέιζερ ή LED (Light Emitting Diode), που υπάγονται στον κωδικό ΣΟ 8517 21 00, τα οποία αναφέρονται ως ατομικά τηλεομοιοτυπικά μηχανήματα ή "υπό εξέταση προϊόν".

Όπως αναφέρεται παρακάτω στο σημείο 3, η έρευνα θα περιλαμβάνει εξέταση του κατά πόσον ο ορισμός του παραπάνω προϊόντος εξακολουθεί να είναι κατάλληλος για να προσδιορισθούν τα ατομικά τηλεομοιοτυπικά μηχανήματα που πωλούνται επί του παρόντος στην κοινοτική αγορά.

Ο παραπάνω κωδικός ΣΟ αναφέρεται μόνο για λόγους ενημέρωσης.

2. Ισχύοντα μέτρα

Τα μέτρα που ισχύουν επί του παρόντος είναι οριστικοί δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 904/98 του Συμβουλίου, που εφεξής καλείται "ο κανονισμός".

3. Αιτιολόγηση της επανεξέτασης

Μετά την επιβολή των μέτρων αντιντάμπινγκ η Επιτροπή παρακολούθησε από κοντά την εξέλιξη των συνολικών εισαγωγών στην Κοινότητα του υπό εξέταση προϊόντος. Η Επιτροπή επεσήμανε σημαντικές μεταβολές των εμπορικών σχέσεων μεταξύ των τρίτων χωρών και της Κοινότητας τόσο από άποψη του όγκου των εισαγωγών όσο και από άποψη των τιμών των εισαγωγών, πράγμα που δείχνει μεταβολή των περιστάσεων.

Επιπλέον, σημειώθηκαν ορισμένες τεχνικές και τεχνολογικές εξελίξεις, ιδίως όσον αφορά την τεχνολογία εκτύπωσης που χρησιμοποιείται και τα φυσικά χαρακτηριστικά του υπό εξέταση προϊόντος. Σχετικά με το θέμα αυτό ο κοινοτικός κλάδος παραγωγής ισχυρίσθηκε και υπέβαλε στοιχεία που αποδεικνύουν ότι ο αρχικός ορισμός του προϊόντος που αναφέρεται στην παράγραφο 1 της παρούσας ανακοίνωσης είναι παρωχημένος λόγω της μεταβολής των συνθηκών που σχετίζονται με αυτές τις νέες εξελίξεις, και ειδικότερα λόγω της τεχνολογίας εκτύπωσης που φαίνεται ότι έχει αλλάξει σημαντικά από την εποχή της αρχικής έρευνας.

Επιπλέον, προβλήθηκαν ισχυρισμοί ότι η αποτελεσματικότητα των μέτρων αντιντάμπινγκ υποσκάφτηκε υπό την έννοια ότι οι μικρές μεταβολές που υπέστη το προϊόν είχαν ως αποτέλεσμα να εισάγεται υπό κωδικούς ΣΟ που δεν υπόκεινται σε μέτρα. Για τους λόγους αυτούς δικαιολογείται πλήρης επανεξέταση των μέτρων.

4. Διαδικασία

Η Επιτροπή αφού διαπίστωσε, μετά από διαβουλεύσεις με την συμβουλευτική επιτροπή, ότι υπάρχουν επαρκή αποδεικτικά στοιχεία που να δικαιολογούν την έναρξη ενδιάμεσης επανεξέτασης, αρχίζει διαδικασία σύμφωνα με το άρθρο 11 παράγραφος 3 του βασικού κανονισμού. Η εν λόγω έρευνα θα εκτιμήσει την ανάγκη για συνέχιση, άρση ή τροποποίηση των ισχυόντων μέτρων.

α) Υποβολή σχολίων σχετικά με τον ορισμό του προϊόντος

Τα ενδιαφερόμενα μέρη, ιδίως αυτά που συμμετέσχον στην έρευνα που οδήγησε στη λήψη των ισχυόντων μέτρων τα οποία αποτελούν αντικείμενο της παρούσας επανεξέτασης, καλούνται να υποβάλουν τα σχόλια τους για τον ορισμό του προϊόντος καθώς και λεπτομέρειες για τις τεχνικές προδιαγραφές όλων των ατομικών τηλεομοιοτυπικών μηχανημάτων, είτε πληρούν είτε όχι τα κριτήρια που ορίζει ο κανονισμός (ΕΚ) αριθ. 904/98 του Συμβουλίου, εντός της προθεσμίας που θέτει η παράγραφος 5 στοιχείο β).

β) Ερωτηματολόγια

Για να συγκεντρώσει τις πληροφορίες που θεωρεί απαραίτητες για την έρευνα, η Επιτροπή θα στείλει ερωτηματολόγια στους κοινοτικούς παραγωγούς και στην αντιπροσωπευτική ένωση στην Κοινότητα, στους παραγωγούς-εξαγωγείς και σε όλους τους εισαγωγείς και οργανώσεις χρηστών που συμμετέσχον στην έρευνα που οδήγησε στη λήψη των ισχυόντων μέτρων τα οποία αποτελούν αντικείμενο της παρούσας επανεξέτασης. Παράλληλα, θα αποσταλεί αντίγραφο του αντίστοιχου ερωτηματολογίου σε όλες τις γνωστές αντιπροσωπευτικές ενώσεις παραγωγών-εξαγωγέων ή εισαγωγέων.

Οι αρχές των εξαγουσών χωρών θα ενημερωθούν σχετικά με τους παραγωγούς-εξαγωγείς που είναι γνωστό ότι ενδιαφέρονται και θα λάβουν αντίγραφο του ερωτηματολογίου.

Τα ενδιαφερόμενα μέρη που δεν συμμετέσχον στην έρευνα που οδήγησε στη λήψη των ισχυόντων μέτρων τα οποία αποτελούν αντικείμενο της παρούσας επανεξέτασης καλούνται να έρθουν σε επαφή με την Επιτροπή για να διαπιστώσουν εάν τους αφορά η επανεξέταση, και, εάν πράγματι τους αφορά, θα πρέπει να ζητήσουν αντίγραφο του ερωτηματολογίου το ταχύτερο δυνατόν και το αργότερο 15 ημέρες από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Οι τυχόν αιτήσεις για ερωτηματολόγια πρέπει να υποβληθούν γραπτά στη διεύθυνση που αναφέρεται παρακάτω και να αναφέρεται το όνομα, η διεύθυνση, το τηλέφωνο, ο αριθμός τηλετύπου και/ή τηλεομοιοτυπίας του ενδιαφερομένου μέρους.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη, υπό την προϋπόθεση ότι μπορούν να αποδείξουν ότι είναι πιθανόν να θιγούν από τα αποτελέσματα της συγκεκριμένης έρευνας, καλούνται να γνωστοποιήσουν γραπτά τις απόψεις τους και να υποβάλουν αποδεικτικά στοιχεία.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν αίτηση γραπτά και αποδείξουν ότι υπάρχουν συγκεκριμένοι λόγοι για να γίνουν δεκτά σε ακρόαση.

δ) Επιλογή της τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγεί η Κορέα ως κατάλληλη τρίτη χώρα με οικονομία αγοράς για τον καθορισμό της κανονικής αξίας όσον αφορά την Λαϊκή Δημοκρατία της Κίνας. Τα ενδιαφερόμενα μέρη καλούνται να υποβάλουν σχόλια για την καταλληλότητα αυτής της επιλογής εντός της ειδικής προθεσμίας που ορίζεται στην παράγραφο 5 στοιχείο γ) της παρούσας ανακοίνωσης.

ε) Καθεστώς οικονομίας αγοράς

Για τους παραγωγούς-εξαγωγείς στη Λαϊκή Δημοκρατία της Κίνας που ισχυρίζονται και υποβάλλουν επαρκή αποδεικτικά στοιχεία ότι λειτουργούν υπό συνθήκες οικονομίας της αγοράς, ήτοι πληρούν τα κριτήρια που ορίζει το άρθρο 2 παράγραφος 7 στοιχείο γ) του βασικού κανονισμού, η κανονική αξία θα καθορισθεί σύμφωνα με το άρθρο 2 παράγραφος 7 στοιχείο β) του βασικού κανονισμού. Οι παραγωγοί-εξαγωγείς που προτίθενται να υποβάλουν δεόντως τεκμηριωμένες αιτήσεις πρέπει να ενεργήσουν εντός της ειδικής προθεσμίας που ορίζει η παράγραφος 5 στοιχείο δ) της παρούσας ανακοίνωσης. Η Επιτροπή θα στείλει έντυπα αιτήσεων σε όλους τους γνωστούς παραγωγούς-εξαγωγείς του υπό εξέταση προϊόντος στη Λαϊκή Δημοκρατία της Κίνας καθώς και στις κινεζικές αρχές.

στ) Συμφέρον της Κοινότητας

Σύμφωνα με το άρθρο 21 του βασικού κανονισμού και για να ληφθεί απόφαση σχετικά με το εάν η συνέχιση, η άρση ή η τροποποίηση των ισχυόντων μέτρων δεν θα ήταν προς το συμφέρον της Κοινότητας, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και αντιπροσωπευτικές οργανώσεις καταναλωτών, υπό τον όρο ότι θα αποδείξουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, μπορούν, εντός της γενικής προθεσμίας που ορίζεται στην παράγραφο 5 στοιχείο α) της παρούσας ανακοίνωσης, να αναγγελθούν και να παράσχουν πληροφορίες στην Επιτροπή. Θα πρέπει να σημειωθεί ότι οι πληροφορίες που υποβάλλονται σύμφωνα με το άρθρο 21 θα ληφθούν υπόψη μόνο εάν συνοδεύονται από αποδεικτικά στοιχεία κατά την υποβολή τους.

5. Προθεσμία

α) Γενική προθεσμία

Για να ληφθούν υπόψη κατά την έρευνα οι παρατηρήσεις που υποβάλλουν, τα ενδιαφερόμενα μέρη θα πρέπει να αναγγελθούν, να διατυπώσουν τις απόψεις τους γραπτώς και να υποβάλλουν πληροφορίες, εάν δεν υπάρχει διαφορετική πρόβλεψη, εντός 40 ημερών από την ημερομηνία της δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Τα ενδιαφερόμενα μέρη μπορούν επίσης να υποβάλουν αίτηση για να γίνουν δεκτά σε ακρόαση από την Επιτροπή εντός της ίδιας προθεσμίας. Η εν λόγω προθεσμία ισχύει επίσης για όλα τα ενδιαφερόμενα μέρη που δεν είναι γνωστά στην Επιτροπή, και συνεπώς είναι προς το συμφέρον των εν λόγω μερών να έλθουν σε επαφή με την Επιτροπή το ταχύτερο δυνατόν.

β) Ειδική προθεσμία για την υποβολή σχολίων σχετικά με τον ορισμό του προϊόντος

Θα πρέπει να υποβληθούν γραπτώς δεόντως τεκμηριωμένα σχόλια σχετικά με τις μεταβολές του αρχικού ορισμού του προϊόντος, όπως αναφέρεται στην παράγραφο 1 της παρούσας ανακοίνωσης, εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

γ) Ειδική προθεσμία για την επιλογή της τρίτης χώρας με οικονομία αγοράς

Τα μέρη της έρευνας που επιθυμούν να υποβάλουν σχόλια για την καταλληλότητα της Κορέας η οποία, όπως αναφέρεται στην παράγραφο 4 στοιχείο δ) της παρούσας ανακοίνωσης, προβλέπεται να επιλεγεί ως τρίτη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, θα πρέπει να αποστείλουν τα σχόλια τους εντός δέκα ημερών από την δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

δ) Ειδική προθεσμία για την υποβολή αιτήσεων για την αναγνώριση καθεστώτος οικονομίας αγοράς

Οι δεόντως τεκμηριωμένες αιτήσεις για την αναγνώριση καθεστώτος οικονομίας αγοράς, όπως αναφέρεται στην παράγραφο 4 στοιχείο ε) της παρούσας ανακοίνωσης, θα πρέπει να υποβληθούν γραπτώς εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ε) Ειδική προθεσμία για την υποβολή ερωτηματολογίων

Οι απαντήσεις στα ερωτηματολόγια, όπως αναφέρεται στην παράγραφο 4 στοιχείο β) της παρούσας ανακοίνωσης, θα πρέπει να υποβληθούν γραπτώς εντός 37 ημερών από την ημερομηνία αποστολής των ερωτηματολογίων.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις Γ & Ε

(DM 24 - 8/38)

Rue de la Loi/Wetstraat 200 Β - 1049 Brussels, Belgium Αριθ. φαξ (32-2) 295 65 05 Αριθ. τέλεξ: COMEU B 21877

6. Άρνηση συνεργασίας

Στις περιπτώσεις όπου μέρος αρνείται την πρόσβαση σε αναγκαίες πληροφορίες ή δεν τις παρέχει εντός της προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού. Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα στοιχεία.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 128 της 30.4.1998, σ. 1.